Document ID: /roh_data/filtered/fineweb-2-filterrobots_roh.jsonl.gz/11164

Las cundiziuns per accumpagnar ina scolara u in scolar che ha in permiss d’emprender a manischar èn:
avair cumplenì la vegliadetgna da 23 onns ed avair in permiss da manischar da la categoria dal vehichel correspundent dapi almain 3 onns.
Tgi che ha in permiss temporar, na po betg accumpagnar scolaras e scolars ch’emprendan a manischar.
Sche Vus manischais, stuais Vus:
procurar che las mesiras da segirezza e las reglas da traffic vegnian respectadas ed avair access liber al frain da maun (excepziun: sin plazzas d’exercizi, cun ir enavos u sin parcadis).
La scolara u il scolar d'autoscola è responsabel per cuntravenziuns ch'ella u el avess pudì evitar sin fundament da ses stadi da scolaziun. La persuna accumpagnanta è responsabla per acts chastiabels, sch'ella cuntrafa a sia obligaziun.
Il charrar sut l'influenza d'alcohol (≥ 0,05 mg/l concentraziun d'alcohol en il flad resp. ≥ 0,10 promils concentraziun d'alcohol en il sang) è scumandà tant per la scolara u il scolar d'autoscola sco er per la persuna accumpagnanta.
Ina tabla blaua cun in «L» alv sto vegnir fixada bain visibla sin la fanestra davos. Ella sto vegnir allontanada, sch’i na sa tracta betg d’ina cursa accumpagnada.
Il permiss d’emprender a manischar è valaivel en Svizra, ma betg a l'exteriur. As infurmai per plaschair tar il consulat u tar il post da cunfin davart las reglas correspundentas.